b'\n_START_ARTICLE_\nPaul Laus\n_START_SECTION_\nUran alku\n_START_PARAGRAPH_\nLaus pelasi ennen ammattilaisuraansa vuodet 1987\xe2\x80\x931990 juniorisarja OHL:ss\xc3\xa4, yhden kauden Hamilton Steelhawksissa ja kaksi kautta Niagara Falls Thunderissa. Pittsburgh Penguins varasi h\xc3\xa4net NHL:\xc3\xa4\xc3\xa4n numerolla 37 varaustilaisuuden 1989 toisella kierroksella, mutta h\xc3\xa4n ei lopulta edustanut seuraa yhdess\xc3\xa4k\xc3\xa4\xc3\xa4n NHL:n runkosarja- tai pudotuspeliottelussa. H\xc3\xa4n aloitti ammattilaisuransa vuonna 1990 ja pelasi ensimm\xc3\xa4isell\xc3\xa4 kaudellaan kolmessa eri seurassa, IHL:n Albany Choppersissa ja Muskegon Lumberjacksiss\xc3\xa4 sek\xc3\xa4 ECHL:n Knoxville Cherokeesiss\xc3\xa4. Kauden 1991\xe2\x80\x931992 h\xc3\xa4n pelasi kokonaan Muskegon Lumberjacksiss\xc3\xa4 ja kauden 1992\xe2\x80\x931993 Cleveland Lumberjacksiss\xc3\xa4.\n_START_SECTION_\nNHL\n_START_PARAGRAPH_\nLausin NHL-pelaajaoikeudet siirtyiv\xc3\xa4t kes\xc3\xa4kuussa 1993 tulokasseura Florida Panthersille laajennusvaraustilaisuuden kautta, mink\xc3\xa4 j\xc3\xa4lkeen h\xc3\xa4n onnistui vakiinnuttamaan paikkansa NHL:ss\xc3\xa4. H\xc3\xa4n edusti Florida Panthersia koko yhdeks\xc3\xa4nvuotisen NHL-uransa, kaudesta 1993\xe2\x80\x931994 kauteen 2001\xe2\x80\x932002. H\xc3\xa4n oli kovaa ty\xc3\xb6t\xc3\xa4 tekev\xc3\xa4 ja taklaava pelaaja, ja osallistui urallaan my\xc3\xb6s lukuisiin j\xc3\xa4\xc3\xa4kiekkotappeluihin. H\xc3\xa4n sijoittui kausina 1996\xe2\x80\x931997 ja 1997\xe2\x80\x931998 NHL:n j\xc3\xa4\xc3\xa4hytilaston viiden k\xc3\xa4rkeen ja yhteens\xc3\xa4 h\xc3\xa4nelle kertyi liigassa 1\xc2\xa0702 j\xc3\xa4\xc3\xa4hyminuuttia, mik\xc3\xa4 on Florida Panthersin seuraenn\xc3\xa4tys. H\xc3\xa4net tunnettiin my\xc3\xb6s johtajuudestaan. H\xc3\xa4n toimikin kaudella 2001\xe2\x80\x932002 Panthersin kapteenina yhdess\xc3\xa4 Pavel Buren kanssa._NEWLINE_Lausin ura p\xc3\xa4\xc3\xa4ttyi loukkaantumiseen, tammikuussa 2002 saatuun rannevammaan, jonka vuoksi h\xc3\xa4n oli sivussa loppukauden 2001\xe2\x80\x932002 sek\xc3\xa4 koko kauden 2002\xe2\x80\x932003. Aiemmin h\xc3\xa4n oli ollut jo kaudella 2000\xe2\x80\x932001 sivussa valtaosan otteluista, tuolla kertaa tyr\xc3\xa4vammasta ja -leikkauksesta toipumisen vuoksi. Laus ilmoitti pelaajauransa p\xc3\xa4\xc3\xa4ttymisest\xc3\xa4 syksyll\xc3\xa4 2003. H\xc3\xa4n pelasi NHL-urallaan yhteens\xc3\xa4 530 runkosarjaottelua, joissa teki 72 tehopistett\xc3\xa4, 14 maalia ja 58 sy\xc3\xb6tt\xc3\xb6pistett\xc3\xa4, ja 30 pudotuspeliottelua, joissa teki yhdeks\xc3\xa4n tehopistett\xc3\xa4, kaksi maalia ja seitsem\xc3\xa4n sy\xc3\xb6tt\xc3\xb6pistett\xc3\xa4. H\xc3\xa4n pelasi NHL:n pudotuspeleiss\xc3\xa4 kolmena kautena, kausina 1995\xe2\x80\x931996, 1996\xe2\x80\x931997 ja 1999\xe2\x80\x932000. Kohokohtana n\xc3\xa4ist\xc3\xa4 on vuosi 1996, jolloin Panthers pelasi Stanley Cupin loppuotteluissa, h\xc3\xa4viten kuitenkin mestaruuden Colorado Avalanchelle. Laus pelasi tuona pudotuspelikev\xc3\xa4\xc3\xa4n\xc3\xa4 21 ottelua, joissa h\xc3\xa4n teki kahdeksan tehopistett\xc3\xa4, kaksi maalia ja kuusi sy\xc3\xb6tt\xc3\xb6pistett\xc3\xa4.\n_START_SECTION_\nPelaajauran j\xc3\xa4lkeen\n_START_PARAGRAPH_\nPelaajauransa j\xc3\xa4lkeen Laus on muun muassa ty\xc3\xb6skennellyt perheyrityksess\xc3\xa4\xc3\xa4n Ontarion provinssissa ja valmentanut poikansa j\xc3\xa4\xc3\xa4kiekkojoukkuetta. H\xc3\xa4nell\xc3\xa4 on kolme lasta, tytt\xc3\xa4ret Lexie ja Kylie sek\xc3\xa4 poika Nick.'